CELEX: 32016D0884
Language: sk
Date: 2016-06-01 00:00:00
Title: Vykonávacie rozhodnutie Komisie (EÚ) 2016/884 z 1. júna 2016, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania [oznámené pod číslom C(2016) 3181] (Text s významom pre EHP)

3.6.2016   
            
            
               SK
            
            
               Úradný vestník Európskej únie
            
            
               L 146/29
            
         VYKONÁVACIE ROZHODNUTIE KOMISIE (EÚ) 2016/884
   z 1. júna 2016,
   ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania
   
      
         [oznámené pod číslom C(2016) 3181]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
   keďže:
   
               (1)
            
            
               V nariadení (ES) č. 178/2002 sa na úrovni Únie a na vnútroštátnej úrovni stanovujú všeobecné zásady, ktoré sa vzťahujú na potraviny vo všeobecnosti, a najmä na bezpečnosť potravín. Stanovujú sa v ňom mimoriadne opatrenia, ktoré má Komisia prijať, ak existuje dôkaz, že potraviny dovezené z tretej krajiny pravdepodobne predstavujú závažné riziko pre ľudské zdravie.
            
         
               (2)
            
            
               Vykonávacím rozhodnutím Komisie 2014/88/EÚ (2) sa do 31. júla 2014 zakazuje do Únie dovážať potraviny z Bangladéša, ktoré obsahujú betelové listy alebo z nich pozostávajú. Uvedené rozhodnutie bolo prijaté na základe veľkého množstva oznámení v systéme rýchleho varovania pre potraviny a krmivá (RASFF) z dôvodu prítomnosti rôznych kmeňov Salmonella vrátane Salmonella typhimurium zistených v potravinách z Bangladéša, ktoré obsahujú betelové listy alebo z nich pozostávajú. Kmeň Salmonella typhimurium je druhým najčastejšie oznamovaným sérotypom u ľudí a v prípade potravín z Bangladéša, ktoré obsahujú betelové listy [piepor betelový, Piper betle, bežne známy ako „list paan“ (Paan leaf) alebo „betelové sústo“ (Betel quid)] alebo z nich pozostávajú, bola zistená jeho vysoká prevalencia. Od roku 2011 oznámilo Spojené kráľovstvo niekoľko ohnísk otravy Salmonella, ktorej zdrojom boli betelové listy.
            
         
               (3)
            
            
               Vzhľadom na to, že Bangladéš nedokázal poskytnúť záruky na bezpečnosť dovozu betelových listov do Únie, sa aj napriek úsiliu Komisie vykonávacím rozhodnutím Komisie 2014/510/EÚ (3) predĺžilo obdobie uplatňovania dočasného pozastavenia dovozu týchto výrobkov stanoveného vo vykonávacom rozhodnutí 2014/88/EÚ do 30. júna 2015 a vykonávacím rozhodnutím Komisie (EÚ) 2015/1028 (4) do 30. júna 2016.
            
         
               (4)
            
            
               Revidovaný akčný plán, ktorý Bangladéš predložil v auguste 2015, bol neúplný. Neexistovali žiadne záruky, že sa bude účinne uplatňovať a presadzovať. Na základe nových informácií, ktoré v apríli 2016 predložil Bangladéš, sa nepreukázala účinnosť uvedeného akčného plánu. Naďalej platí zákaz vývozu betelových listov zavedený v máji 2013, ktorý si Bangladéš stanovil sám. Neukázal sa však ako plne účinný a od jeho prijatia bolo v systéme RASFF oznámených 26 prípadov pokusu o dovoz betelových listov do Únie. Preto nie sú záruky, ktoré poskytol Bangladéš, dostatočné na to, aby sa vyriešila situácia, v ktorej je vážne ohrozené ľudské zdravie. Z uvedeného dôvodu by mali mimoriadne opatrenia stanovené vo vykonávacom rozhodnutí 2014/88/EÚ zostať v platnosti.
            
         
               (5)
            
            
               Obdobie uplatňovania vykonávacieho rozhodnutia 2014/88/EÚ by sa preto malo znovu predĺžiť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 4 vykonávacieho rozhodnutia 2014/88/EÚ sa nahrádza takto:
   
      „Článok 4
      Toto rozhodnutie sa uplatňuje do 30. júna 2018.“
   
   Článok 2
   Toto rozhodnutie je určené členským štátom.
   
      V Bruseli 1. júna 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Vykonávacie rozhodnutie Komisie 2014/88/EÚ z 13. februára 2014, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú (Ú. v. EÚ L 45, 15.2.2014, s. 34).
   
      (3)  Vykonávacie rozhodnutie Komisie 2014/510/EÚ z 29. júla 2014, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania (Ú. v. EÚ L 228, 31.7.2014, s. 33).
   
      (4)  Vykonávacie rozhodnutie Komisie (EÚ) 2015/1028 z 26. júna 2015, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový) alebo z nich pozostávajú, pokiaľ ide o obdobie jeho uplatňovania (Ú. v. EÚ L 163, 30.6.2015, s. 53).